贈蕭巽齋
作者：文天祥
朝代：宋

paragraphs: 未有大撓書，先有伏羲易。
古人尚卜筮，今人信命術。
八卦與五行，皆自河圖出。
易中元有命，道一萬事畢。
卦義六十四，蕭君得其一。
江湖旅瑣瑣，談命以巽入。
人情愛委曲，喉舌嫌棘棘。
言言依忠孝，君平意未失。
我生獨骯髒，動取無妄疾。
是有命流行，誰隕復誰詘。
安能從兒女，朝夕談昵昵。
若卦有人買，不妨君賣直。